Folketing
2011-05-26

Ligesom den forrige ordfører er også Dansk Folkeparti selvfølgelig interesseret i, at vi til stadighed har nogle kommuner og andre institutioner i offentligt regi, som selvfølgelig har det som en kerneopgave at sørge for, at den information, som er vigtig at få ud til borgere og virksomheder i Danmark, er så let forståelig som overhovedet muligt. Det, man så samtidig skal holde sig for øje, er selvfølgelig også, at man skal acceptere nogle af de grundlæggende præmisser og udfordringer, der er i det. Nogle gange er det jo formuleringer, som tager udgangspunkt i juridisk lovgivning og andre steder, og det betyder, at man er nødt til at lave henvisninger til eksakte ting i dansk lovgivning. De henvisninger vil alt andet lige nogle gange give nogle udfordringer med at sørge for, at en sproglig tekst er så forståelig som overhovedet muligt. Selve forslaget, som Socialdemokraterne og Enhedslisten så er blevet enige om at fremsætte sammen, er ikke et forslag, som Dansk Folkeparti kan støtte i den form, som det ligger her. Det er det ikke af flere årsager.